C 152/166
HR
Službeni list Europske unije
6.4.2022.
Mišljenje Europskog gospodarskog i socijalnog odbora o Prijedlogu uredbe Europskog parlamenta i Vijeća o mjerama u vezi s nezakonitim ulaskom na područje Europske unije usmjerenima protiv prijevoznika koji sudjeluju u trgovanju ljudima ili krijumčarenju migranata ili ih olakšavaju (COM(2021) 753 – 2021/0387 (COD)) (2022/C 152/27)
Glavni izvjestitelj: Cristian PÎRVULESCU
Zahtjev za savjetovanje:
Europski parlament, 13.12.2021.
Vijeće, 16.12.2021.
Pravna osnova:
članak 304.
Ugovora o funkcioniranju Europske unije
Odluka Plenarne skupštine:
9.12.2021.
Nadležna stručna skupina:
Stručna skupina za vanjske odnose
Datum usvajanja na plenarnom zasjedanju:
9.12.2021.
Plenarno zasjedanje br.:
565
Rezultat glasanja (za/protiv/suzdržani):
159/15/09
1.
Zaključci i preporuke 1.1.
Odbor pozdravlja prijedlog i smatra da su moguće sankcije za prijevoznike opravdana mjera koju EU i države članice trebaju poduzeti.
1.2.
Međutim, ističe da je kriza koja je potaknula zakonodavni odgovor – ona na granici Bjelarusa i EU-a – složenija i ima daleko šire posljedice koje treba rješavati izvan predloženih instrumenata.
1.3.
Odbor je vrlo zabrinut zbog autoritarnog usmjerenja bjelaruske vlade i osuđuje svaki čin represije i zastrašivanja građana, medija, političkih stranaka, organizacija civilnog društva i socijalnih partnera.
Isto tako, osuđuje način na koji je bjelaruska vlada organizirala premještaj osoba iz trećih zemalja na svoje državno područje s ciljem njihove prisile na prelazak granica EU-a.
To je neprihvatljiv čin iskorištavanja života i težnji ranjivih osoba te ugrožavanja njihova zdravlja i sigurnosti.
1.4.
EGSO je prije svega zabrinut zbog poštovanja dostojanstva svih osoba i zaštite njihovih temeljnih prava.
EU bi najprije trebao odgovoriti ponovnom uspostavom dostojanstva i prava pogođenih osoba.
1.5.
EGSO stoga poziva na hitan prekid prisilnog vraćanja s teritorija EU-a u zemlju u kojoj je sigurnost ljudi ugrožena.
Sve osobe koje prijeđu granicu EU-a moraju imati mogućnost podnošenja zahtjeva za azil ako to žele.
1.6.
EGSO poziva bjelarusku vladu da se pobrine za to da se s ljudima koji se nalaze na njezinu teritoriju ne postupa loše, da mogu podnijeti zahtjev za azil i da ih se, uz puno poštovanje načela zabrane prisilnog udaljenja ili vraćanja, ne vraća u zemlju podrijetla ako su im ondje život i sigurnost ugroženi.
1.7.
Institucije EU-a moraju surađivati s Bjelarusom na multilateralnoj osnovi i ustrajati na tome da ta zemlja poštuje međunarodne ugovore kojima se uređuje azil i zaštita ljudskih prava.